
# Татарстан белән Чуашстан арасында хезмәттәшлек турында килешү төзелде

*15.03.2011*Бүген Казан Кремлендә Татарстан Республикасы Президенты Рөстәм Миңнеханов белән Чуашстан Республикасы Президенты Михаил Игнатьев килешү турындагы документны имзалады.


Казан Кремлендә Рөстәм Миңнеханов Татарстан белән Чуашстан арасында хезмәттәшлек турында килешү зур эшләр башкару өчен нигез булачак, дип белдерде. Чуашстанда 36 мең татар, ә Татарстанда 126 мең чуаш яши. Һәр милләт өчен үз телен, гореф-гадәтләрен һәм мәдәниятен саклау мөһим. Моның өчен хакимият уңайлы шартлар тудырырга тиеш. “Татарстан белән Чуашстан арасындагы мөнәсәбәтләрне үстерү өчен барысын да эшләячәкбез”, - дип ассызыклады Татарстан Президенты.


Михаил Игнатьев Рөстәм Миңнехановка Чуашстан Республикасы делегациясен җылы кабул иткәннәре өчен рәхмәт белдерде. Аның сүзләренә караганда, Татарстанда дәүләт идарәсе, электрон хөкүмәт, дәүләт хезмәтләрен электрон формага күчерү, IT-технологияләр өлкәсендә өйрәнерлек нәрсәләр бар. Татарстанда уңышлы гамәлгә ашырылган проектлар Чуашстанда кертелергә мөмкин.

*"Татар-информ" мәгълүмат агентлыгы.*
Татарстан белән Чуашстан арасында хезмәттәшлек турында килешү төзелде